DATO

6. februar 2023

Rev. d. 27. april 2023

SAG

22-009676

# Ejerstrategi 2022 – 2025 for Vestsjællands Brandvæsen.

# Indledning

Med ejerstrategien fastsætter kommunalbestyrelser og byråd i ejerkommunerne bag § 60-fællesskabet rammer og retning for drift og udvikling af Vestsjællands Brandvæsen. Ejerstrategien er gældende frem til der foreligger en ny, godkendt ejerstrategi.

Denne ejerstrategi erstatter således den ejerstrategi, som blev godkendt af ejerkommunerne i 2015.

Det forudsættes, at Beredskabskommissionen en gang i hver valgperiode, samtidig med fremsendelse af forslag til Risikobaseret Dimensionering, fremsender forslag til ejerstrategi, som beskriver Vestsjællands Brandvæsens organisatoriske, aktivitetsmæssige, økonomiske og personalepolitiske udvikling for den kommende 4-årige periode.

Ejerstrategien godkendes på møde af kommunalbestyrelser og byråd i hver af ejerkommunerne.

* 1. *Status*

Vestsjællands Brandvæsen er i dag en veletableret og velorganiseret virksomhed, som til fulde har levet op til målene om et robust operativt beredskab, et forebyggende beredskab på et højt fagligt niveau og med en, på trods af de påvirkninger ændringer i ejerkredsen har budt på, robust og stabil økonomi.

Der er opbygget et velfungerende samarbejde med ejerkommunerne såvel omkring det operative redningsberedskab, herunder udformning af den risikobaserede dimensionering, det forebyggende beredskab (myndighedsopgaver) samt den døgnbetjente vagtcentral, hvor beredskabets og kommunernes behov for vagtcentralløsninger løses sideordnet.

* 1. *Overordnede mål for perioden 2022 – 2025*

Den positive udvikling på kerneområderne fortsættes – herunder tilpasning til den ændrede sikkerhedssituation i Europa samt til de udfordringer klimaforandringerne bringer.

Samarbejdet mellem Vestsjællands Brandvæsen og ejerkommunerne udvikles med fokus på hjemtagelse af synergier og effektiviseringer på beredskabsområdet samt højnelse af kvaliteten i opgaveløsningen.

# Organisation og ledelse.

Beredskabskommissionen og beredskabsdirektøren har ansvar for en effektiv organisering og ledelse af organisationen, så opgaverne organiseres og ledes omkostningseffektivt og med kvalitet.

Det forudsættes at organisationen løbende tilpasses de opgaver, der skal løses.

Defineret af den risikobaserede dimensionering, budgettet, kvalitetsstandarder, aftaler med ejerkommunerne og øvrige samarbejdsparter samt i takt med udviklingen i øvrigt, herunder den ændrede sikkerhedssituation i Europa samt klimaændringerne.

Ledelseshierarkiet opbygges med det nødvendige og tilstrækkelige antal ledere, idet der også skal tages højde for ledelsesbehovet i krisesituationer.

Beredskabskommissionen træffer beslutning om den overordnede ledelsesstruktur i Vestsjællands Brandvæsen.

# Vestsjællands Brandvæsens opgaver.

* 1. *Lovgivning m.v.*

Vestsjællands Brandvæsen varetager opgaver, der er omfattet af Beredskabsloven, Fyrværkeriloven og Beskyttelsesrumsloven med tilhørende bekendtgørelser, cirkulærer m.v. Desuden har ejerkommunerne delegeret kompetencen jf. byggelovgivningen til at udstede påbud og forbud i forbindelse med brandsyn til Vestsjællands Brandvæsen.

Vestsjællands Brandvæsen kan desuden indgå aftale med ejerkommunerne om varetagelse af det forberedende arbejde jf. bygningsreglementets kap. 5 (brandforhold).

* 1. *Indsatsledelse*

Vestsjællands Brandvæsen varetager indsatsledelsen i hele beredskabsområdet, og sikrer dermed at der dels forestås en kompetent indsatsledelse, dels kontrol af såvel egne operative enheders som private operatørers indsatser - herunder af afgangs- og responstider, samt at der foretages korrekt registrering heraf.

* 1. *Den lokale Beredskabsstab (LBS)*

Vestsjællands Brandvæsen repræsenterer ejerkommunerne i forhold til krisestyring og stabsarbejde, herunder i den Lokale Beredskabs Stab (LBS), som er nedsat af politidirektøren i Midt- og Vestsjællands Politikreds.

* 1. *Beredskabsplaner*

Vestsjællands Brandvæsen er rådgivende overfor ejerkommunerne i forbindelse med udarbejdelse af de kommunale beredskabsplaner (beredskabsloven § 25, stk. 1) samt udarbejdelse af sektor/delberedskabsplaner m.v.

Vestsjællands Brandvæsen afholder møder med ejerkommunerne med henblik på at holde ejerkommunerne opdateret omkring risikofaktorer m.v. – samt evt. at skabe synergieffekter i et samarbejde ejerkommunerne imellem jf. pkt. 1.2.

* 1. *Sideaktiviteter*

Vestsjællands Brandvæsen kan indgå aftaler med de enkelte ejerkommuner om at varetage andre opgaver for ejerkommunerne. Forudsætningerne herfor er, at:

* Der er tale om udnyttelse af overskudskapacitet, som ikke kan nedbringes fordi der er behov for at ansætte det nødvendige antal medarbejdere til at bemande førsteudrykningen i dagtimerne mhp. at afgangstider og responstider overholdes
* der primært er tale om opgaver, der forudsætter beredskabsfaglig indsigt og viden (eks. tilsyn med kommunale bygningers brandforebyggelsesmateriel, brandforebyggelseskurser m.v.)
* der sekundært er tale om opgaver, der ikke kræver beredskabsfaglig indsigt og viden (eks. vedligeholdelse af kommunal bilpark o.l.)
* Vestsjællands Brandvæsen prisfastsætter opgaverne på baggrund af en omkostningsbaseret tilgang.
	1. *Vagtcentral*

Vestsjællands Brandvæsen driver en døgnbetjent vagtcentral med 2 sideordnede opgaver:

* At understøtte Vestsjællands Brandvæsens behov for vagtcentral, herunder understøtte indsatsledelsen på skadestederne
* At understøtte ejerkommunernes behov for vagtcentralløsninger, f.eks. på plejeområdet.

Vagtcentralens økonomi fremgår eksplicit af årsregnskabet.

* 1. *Accessorisk virksomhed*

Ejerkommunerne anerkender, at Vestsjællands Brandvæsen mandskabsmæssigt opretholder en vis overkapacitet for at kunne løse de operative opgaver, herunder afgangs- og responstider.

Overskudskapaciteten kan, i det omfang den primære opgave tillader det, løse opgaver, der kræver beredskabsfaglig indsigt og viden, for private virksomheder. Accessorisk virksomhed prissættes på markedsvilkår og må ikke være konkurrerende med opgaver, der udbydes af det private erhvervsliv.

# Risikobaseret dimensionering

Den risikobaserede dimensionering skal jf. beredskabsloven revideres i det omfang udviklingen gør det nødvendigt og mindst en gang hvert 4. år. Vedtægten foreskriver, at den godkendes på møde i ejerkommunernes kommunalbestyrelser / byråd efter indstilling fra Beredskabskommissionen.

Den Risikobaserede Dimensionering indeholder konkrete beredskabsfaglige vurderinger af risici i ejerkommunerne, af hvad der kan påvirke beredskabssituationen udefra samt Beredskabskommissionens beslutninger om hvordan disse risici imødegås: Beredskabets organisation, rekruttering og uddannelse af mandskab, brandstationernes placering og bestykning osv.

* 1. *Temamøder i Beredskabskommissionen*

Den Risikobaserede Dimensionering er omfattende og kompleks. Det forudsættes derfor, at den 4-årige revision af den risikobaserede dimensionering, forberedes gennem temamøder gennem hele beredskabskommissionens valgperiode.

* 1. *Klimaberedskab*

Klimaforandringerne viser sig gennem flere og mere omfattende vejrfænomener. Civilsamfundet skal i vid udstrækning involveres i den akutte fase understøttet af redningsberedskabet. Vestsjællands Brandvæsens frivilligenheder har en nøglerolle i indsatserne.

* 1. *Det civile beredskab*

Sikkerhedssituationen i Europa har ændret sig markant. Cyberangreb og hærværk på samfundsvigtig infrastruktur er blevet særdeles realistiske risikofaktorer, og energisektoren har udsendt varsel om muligheden for ”brown-outs”.

Virksomheder, institutioner og privatpersoner skal i vid udstrækning selv sikre sig mod kortere eller længere udfald af infrastruktur. Beredskabskommissionen fastsætter rammerne for Vestsjællands Brandvæsens indsatser.

# Administrativ og økonomisk udvikling

* 1. *Administration*

Vestsjællands Brandvæsen er et kommunalt ejet selskab og som sådan omfattet af de love og regler, der er gældende for kommuner, bl.a. forvaltnings-, styrelses- og arkiveringslovgivningerne samt databeskyttelsesforordningen. Beredskabsdirektøren sikrer, at selskabet administreres jf. ovennævnte.

Der forudsættes størst mulig åbenhed og gennemsigtighed i Vestsjællands Brandvæsens opgavevaretagelse og administration.

* 1. *Aftale med administrationskommune*

Der indgås aftale med en af ejerkommunerne om at varetage administration og rådgivning på de administrative områder. Administrationskommunens honorering fremgår af aftalen.

I det omfang administrationskommunen sender opgaver i udbud, som er omfattet af aftalen med Vestsjællands Brandvæsen, indgår opgaverne i udbuddet.

* 1. *Økonomisk forvaltning*

Selskabet handler i hele sit virke på et økonomisk forsvarligt grundlag og driften af selskabet skal være så effektiv som muligt.

Selskabet sikrer

* at det leverede serviceniveau overholder lovgivningens krav og samtidig svarer til ejernes servicekrav
* økonomisk transparens og gennemsigtighed i det leverede serviceniveau, såvel for aktiviteter som ved takstfastsættelse. Dette er grundlaget for at kunne levere ydelser til en konkurrencedygtig pris.
* et flerårigt perspektiv ved økonomisk disponering og budgetlægning.
	1. *Revision*

Revisionen af Vestsjællands Brandvæsens regnskab og bogføring varetages af samme revisionsvirksomhed, som reviderer administrationskommunens regnskab og bogføring.

* 1. *Indkøb af varer og tjenesteydelser*

Vestsjællands Brandvæsen skal sikre, at indkøb sker på økonomisk forsvarlige vilkår og i overensstemmelse med udbudsreglerne. Større indkøb af mundering, materiel m.v. kan evt. foretages i samarbejde med andre redningsberedskaber.

Markedet for drift af brandstationer skal jævnligt afprøves med henblik på at sikre en økonomisk forsvarlig drift af brandstationerne.

# Personale og personalepolitik.

Rammeaftale om medindflydelse og medbestemmelse mellem KL og KTO er gældende for Vestsjællands Brandvæsen. Det påhviler ledelsen, med udgangspunkt i rammeaftalen, at arbejde for et godt og konstruktivt samarbejde med medarbejdere i Vestsjællands Brandvæsen, såvel fastansatte som deltidsansatte samt deres organisationer.

Ligeledes forudsættes at der arbejdes for et godt og konstruktivt samarbejde med de frivilligenhederne - samt at der arbejdes for en fortsat udvikling af det frivillige engagement i beredskabsområdet.

# Samarbejde mellem Vestsjællands Brandvæsen og ejerkommunerne

Det er af stor betydning, at der er en løbende dialog mellem Vestsjællands Brandvæsen og ejerkommunerne på det administrative niveau. Såvel på sagsområder, hvor snitflader i sagsbehandlingen betinger samarbejde, f.eks. byggesagsbehandlingen, som på områder, hvor Vestsjællands Brandvæsen har en ekspertviden, der kan stilles til rådighed for ejerkommunerne f.eks. vagtcentral- og beredskabsplansområdet. På sådanne områder forventes Vestsjællands Brandvæsen at være initiativtagende til samarbejdet.

* 1. *Driftsforum.*

Der er etableret et driftsforum bestående af en direktør eller chef fra hver af ejerkommunerne og beredskabsdirektøren, som har vist sin værdi som koordinerende og rådgivende led på højt administrativt ledelsesniveau i samarbejdet mellem Vestsjællands Brandvæsen og ejerkommunerne. Dette forum opretholdes.

* 1. *Kvalitetsstandarder*

Der udarbejdes kvalitetsstandarder på de enkelte sagsområder, hvor Vestsjællands Brandvæsen har den udøvende myndighed. Kvalitetsstandarden definerer hvordan Vestsjællands Brandvæsen administrerer lovgivningen og udøver myndighedsarbejdet på de enkelte områder.

Beredskabskommissionen godkender kvalitetsstandarderne.

* 1. *"Fast track"*

Beredskabsdirektøren skal være opmærksom på, at der i kommunerne kan opstå særlige situationer, hvor der er behov for at almindeligt gældende administrative arbejdsgange tilsidesættes for at prioritere at håndtere denne særlige situation.

*Godkendt i kommunalbestyrelsen i Holbæk kommune den 26. april 2023*

*Godkendt i kommunalbestyrelsen i Kalundborg kommune den. 29. marts 2023*

*Godkendt i Byrådet i Odsherred kommune den 28. marts 2023*